和梅聖俞詠昌言五物 白鶻圖
作者：司馬光
朝代：宋

paragraphs: 白鶻日邊來，一息萬里遙。
横飛碧海晴，六翮寒蕭蕭。
輕如朔雪花，迥與長風飄。
傾身疊紺爪，吟嘯何嘵哮。
瞥來疾驚電，欻起先扶搖。
遂令狐與狸，不敢矜凶妖。
罻羅不可取，滅影還雲霄。
世人莫得見，粉繪圖輕綃。
凛然堂牖間，霜氣生春朝。
風雨夜如墨，古木無鳴梟。